  Майя Бывальцева Ог-огедлы юрттонъя «Ми ӵошен» («Мы вместе») акци улсын Удмуртиысь 615 волонтёръёс 2 сюрслэсь трос куриськонъёсты быдэстӥзы. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Выль коронавирус инфекци вӧлмон вакытэ дорысьтызы потаны быгатӥсьтэм 65 арессэс ортчем пересьёслы волонтёръёс сиён-юонъёс но эмъюмъёс вайылӥзы. Волонтёръёслы ужбергатӥсьёс но юрттӥзы, соос куинь автомобиль висъязы. Озьы ик «Ми ӵошен» акци улсын коронавирусэн нюръяськись эмчиослы юрттӥзы. 10-тӥ оштолэзе Ижкарысь волонтёръёс «Нуллы маскаез шонер» акци радъязы но мер транспорт дугдылон интыосын вить сюрслэсь трос маскаос дунтэк сётъязы. Сыӵе ик ужрадъёс элькунысь мукет каръёсын но ёросъёсын ортчизы. Улосвылын оглом 73 сюрслэсь трос маскаос люкылӥзы. 9-тӥ куартолэзе «Ми ӵошен» акци улсын «Продуктовая помощь» ӵектослы кутскон сётӥзы. 65 арессэс ортчем пересьёслы сиён-юонъёсын куать сюреслэсь трос бичетъёс вуттӥзы. Огъяросси акци улсын трос юрттон ужрадъёс ортчытӥзы, со пӧлын «Вам, родные!», «Спасибо медикам» но мукет. Удмуртиын троссэ сюбегатонъёсты палэнтэмен валче 6-тӥ пӧсьтолэзе акцилэн улосвыл штабез куриськонъёсты кутэмысь дугдӥз Тодэ вайытом, ог-огедлы юрттонъя «Мы вместе» огъяросси акциез 21-тӥ южтолэзе, коронавирус инфекци вӧлмыонлы кышкытлык кылдон вакытэ, кутскизы. Сое Волонтёръёслэн центръёссылэн ассоциацизы, «Волонтёры-медики» огъяросси мер огазеяськон но Огъяросси калык фронт радъязы. Удмуртиын акцилэсь улосвыл штабзэ кылдытӥзы. Отчы егитъёслэн но волонтёръёслэн огазеяськонъёссылэн кивалтӥсьёссы, улосвыл тӧролэн но кивалтэтлэн администрацизылэн, министерствоослэн но удысэтъёслэн, Ижкар администрацилэн но «Огъя Россия» партилэн ыстэм муртъёссы пыризы. Котькуд муниципал кылдытэтын интыысь штабъёс ужазы.  Тегъёс: Мерлык Ижкар Удмуртия коронавирус юрттэт волонтёръёс арлыдоос  